**Családi imaösvény**

**Első állomás – Gyülekezet**

Válasszatok egy bibliai történetet, amelyet mindnyájan ismertek! Meséljétek el úgy, hogy minden mondatot más mond! Ha valaki eltéveszti, a következőnek kell visszafordítania egy újabb mondattal, de nem szabad beleszólni egymás mondatába! A lényeg, hogy a Ti Közös Történetetek legyen.

Ki hol hallotta ezt a történetet? Minden családtag ossza meg a többiekkel, hogy mi jut erről eszébe! Miért ez lett a kedvenc?

Innentől az állomások mentén végéig csak súgva beszélhettek egymással!

**Második állomás – Apa/Nagyapa/Pótapa**

Az Apa érthető, rövid mondatokkal meséljen egy történetet a gyermekkoráról, amikor a csillagok, a fények vagy a templomtorony valamiért különösen fontosak lettek az életében! Ha az Apa engedi, mások is elmondhatják, akár a család minden tagja is – kifejezetten Apákról, Nagyapákról szóló legfontosabb csillagos, fényes vagy templomtornyos történeteiket.

Csendben, gondolkodva menjetek tovább a következő állomásra!

**Harmadik állomás** – **Anya/Nagymama/Pótmama**

Anya üljön középre, és meséljen egy történetet, amikor Isten elvette aggódását, válaszolt imádságára! Kevés szóval, őszintén, személyesen beszéljen az Édesanya, akár a Nagymama vagy a Dédmama történetéről.

Imádkozzon valaki a családért az állomáson – lehet az Anya, de az Apa is!

Mindenki csendben, magában imádkozzon a többiekért, önmagáért, a család gondjaiért, vagy épp az örömeiért adjon hálát! Így libasorban menjetek a következő állomásra!

**Negyedik állomás – Gyülekezet**

Álljatok körbe, de egyvalaki közületek álljon be a kör közepére: kezdje a legkisebb! A körben állók pedig mindnyájan mondjanak valami biztatót, kedveset a középen állónak! Akár a mai napról, akár olyat, amiről tudják, hogy a másik örülne neki.

Majd sorban minden családtag álljon be a kör közepére, s mindenki kapjon egy „kedvességkört”!

Egy sorba rendeződve, kezeteket egymás vállára téve, a kicsik kezét megfogva menjetek át az utolsó állomásra!

**Ötödik állomás – Isten**

Helyezkedjetek el kényelmesen, ülve vagy fekve! Nézzetek föl együtt a csillagokra és közben hallgassátok, ahogy egyikőtök fölolvassa a zsoltárt!

Mindenki ismételjen meg egy szót a zsoltárból, amit meghallott és valamiért szép! Ha készek vagytok rá, énekeljetek egy-két Istent dicsőítő éneket is!

Végül öleljétek át egymást, és mondjátok el együtt a Miatyánkot, majd az ároni áldás szavait! Vigyetek el magatokkal egy áldást a kinyomtatott lapokból!

Induljatok vissza a főépülethez, ahol a családok családi közössége vár rátok!

*„Dávid dicsérete.*

*Magasztallak téged, Istenem, királyom, áldom nevedet mindörökké.*

*Mindennap áldalak téged, dicsérem nevedet mindörökké.*

*Nagy az Úr, méltó, hogy dicsérjék, nagysága felfoghatatlan.*

*Nemzedékről nemzedékre dicsérik műveidet, hirdetik hatalmas tetteidet.*

*Fenségeden, ragyogó dicsőségeden és csodálatos dolgaidon én is elmélkedem.*

*Elmondják, hogy milyen félelmetes a hatalmad, én is felsorolom nagy tetteidet.*

*Áradoznak, emlékezve nagy jóságodra, és örvendeznek igazságodnak.*

*Kegyelmes és irgalmas az Úr, türelme hosszú, szeretete nagy.*

*Jó az Úr mindenkihez, irgalmas minden teremtményéhez.*

*Magasztal, Uram, minden teremtményed, és híveid áldanak téged.*

*Elmondják, hogy országod milyen dicsőséges, és beszélnek hatalmadról, megismertetve az emberekkel az Úr hatalmas tetteit, országa ragyogó dicsőségét.*

*Országod örökkévaló ország, uralkodásod nemzedékről nemzedékre tart.*

*Támogat az Úr minden elesettet, és fölegyenesít minden görnyedezőt.*

*Mindenki várakozva néz rád, és te idejében adsz nekik eledelt.*

*Kinyitod kezedet, és kielégítesz minden élőlényt kegyelmesen.*

*Az Úrnak minden útja igaz, és minden tette jóságos.*

*Közel van az Úr mindenkihez, aki hívja, mindenkihez, aki igazán hívja.*

*Teljesíti az istenfélők kívánságát, meghallja kiáltásukat, és megsegíti őket.*

*Megtartja az Úr mindazokat, akik őt szeretik, de a bűnösöket mind elpusztítja.*

*Az Úr dicséretét hirdeti ajkam, áldja örökké minden ember az ő szent nevét!” (Zsolt 145)*

*„Zarándokének.*

*Tekintetem a hegyekre emelem: Honnan jön segítségem?*

*Segítségem az Úrtól jön, aki az eget és a földet alkotta.*

*Nem engedi, hogy lábad megtántorodjék, nem szunnyad az, aki védelmez téged.*

*Bizony nem szunnyad, nem alszik az, aki védelmezi Izráelt!*

*Az Úr védelmez téged, az Úr a te oltalmad jobb kezed felől.*

*Nem árt neked nappal a nap, sem éjjel a hold.*

*Az Úr megőriz téged minden bajtól, megőrzi életedet.*

*Megőriz az Úr jártodban-keltedben, most és mindenkor.” (Zsolt 121)*

*„Áldjon meg téged az Úr, és őrizzen meg téged!*

*Ragyogtassa rád orcáját az Úr, és könyörüljön rajtad!*

*Fordítsa feléd orcáját az Úr, és adjon neked békességet!” (4Móz 6,24–26)*